Ahojte,
paletku Soph X od Makeup Revolution som mala kúpenú už niekoľko mesiacov. Keďže som vám o nej chcela napísať na blogu, odložila som si ju na fotenie a tam akosi ostala zabudnutá až do dnes. Teda začala som ju používať približne 3 týždne dozadu.
Väčšinou radšej skúšam produkty dlhšie. Paletku som zatiaľ stihla použiť asi tak na 5 líčení, pretože teraz som mala také menej líčiace obdobie. 🙂 Naschvál som skúšala rôznorodé líčenia tak aby som vám to mohla zreferovať. Tak poďme na to.
Všeobecné informácie
V paletke je 24 tieňov. 15 z nich sú viac menej matné (Peaches, Cloudberry obsahujú drobné trblietky ale v podstaté sú matné), zvyšné sú trblietavé. Ako už viete trblietavé sú moje obľúbené. V tejto paletke sa mi veľmi páči pomer trblietavých a matných tieňov. Taktiež sa mi páči farebnosť paletky.
Viete s ňou urobiť každodenné hnedasté líčenia ale aj množstvo farebných variácií ako napríklad ružové líčenie, bronzovo-oranžové líčenia, zelené a bielo-čierne líčenia.
Oceňujem, že v paletke sa nachádza biely a čierny tieň. Čierny tieň je dobre pigmentovaný a aj výraný, no zároveň to nie je taká ostrá čierna ale skôr jemnejšia čierna, ktorá sa dá vrstviť. Dá sa ľahko použiť na zvýraznejnie akéhokoľvek iného líčenia s paletkou.
K paletke je aj fólia, na ktorej sú uvedené názvy odtieňov. Ja osobne preferujem, keď je to v paletke rovno napísané z dôvodu, ak chcem na blog pridať líčenie tak je to najjednoduchšie. Zároveň je mi jasné, že pre bežného užívateľa paletky to nie je až také podstatné. V palete Soph X je taktiež veľké zrkadlo.
Opäť na zrkadlo v palete si až tak nepotrpí ale je skutočne veľké a dá sa výborne používať pri líčenie napr. ak cestujete, pretože ho nemusíte o nič opierať. Obal Soph X paletky je taktiež pekný, hlavne ten papierový je ešte o trošku ozdobnejší ako samotná paleta. Páči sa mi rose gold nápis.
Čo hovorím na samotné tiene v Soph X palete?
Do teraz som stihla vyskúšať líčenie asi s väčšinou tieňov v paletke ale určite má oveľa väčší potenciál. Na počudovanie najviac sa mi páčilo líčenie s hnedastými odtieňmi a zlatou, čo je taká bežná klasika.
Toto líčenie si taktiež vyslúšilo najviac pochvál za jeden deň, takže kľudne ak sa nelíčite často výraznejšími farbami, stále paletku môžete veľmi dobre využiť.
Tiene sú veľmi dobre pigmentované. S tieňmi sa ľahko pracuje a tiež sa dobre blendujú. Klasicky o čosi pigmentovaniejšie sú trblietavé tiene, tie sú v paletke úžasné. Mne sa najviac páčia práve zlatisté tiene – Grow Old, Sparks Fly a Smokey Bronze.
Z matných ma oslovila hnedá klasika – Cuppa Tea, Tiramisu, Pug a Rosewood. Cuppa Tea je z nich najzaujímavejšia lebo zvyčajne takýto odtieň hnedej nevídam v paletkách, je to skoro až karamelová farba. Je veľmi príjemná ako tieň do záhybu oka.
Z vrchu: Penguin, Pancakes, Fairy Lights, Pink Champagne, Iced Coffee, Cuppa Tea
Z vrchu: Grow Old, Sparks Fly, Smokey Bronze, Mixed Berries, Tiramisu, Peaches
Z vrchu: Cloudberry, Pumpkin, Pine Tree, Petrol, Pug, Danger
Z vrchu: Strawberry Sweets, Festive Flame, Copper Coin, Mug Cake, Rosewood, Nightmare
Odtieň Petrol vyniká tým, že je to modrastný-hnedý tieň. Veľmi pekne sa odráža na svetle do modro-hneda. Chválim zapojenie kreativity a spojenie týchto farieb. Pine tree je tiež zaujímavý odtieň zelenej.
Nafotila som vám aj jedno líčenie. Akurát v ten deň som mala oblečený ružový sveter a tak som líčenie doladila k nemu. Až potom som si spomenula, že podobné líčenie som mala na blogu pred nedávnom s paletkou Revolution PRO New Neutral (líčenie nájdete tu a recenziu zas tu)
Máte doma túto paletu tieňov? Čo na ňu hovoríte? Prípadne zaujala vás podľa fotiek?
Ďakujem Notino za spoluprácu na tomto článku.